**Comunicat
n. 228**

Els dies 25 i 26 de setembre de 2018 ha tingut lloc la reunió n. 228 de la Conferència Episcopal Tarraconense (CET), a l’edifici del Seminari Conciliar de Barcelona. La reunió ha estat presidida per Mons. Jaume Pujol Balcells, arquebisbe metropolità de Tarragona i primat, i hi han assistit tots els seus membres.

Al matí del dia 26, els bisbes han participat en la inauguració del curs 2018-2019 de l’Ateneu Universitari Sant Pacià (AUSP) que ha presidit el Gran Canceller, cardenal Joan Josep Omella. La lliçó inaugural d’enguany ha anat a càrrec del professor de la Facultat de Teologia, Dr. Xavier Morlans, que portava per títol «Escletxes en el jo impermeable a Déu».

Els bisbes han rebut la visita del P. Enric Puig, secretari general de la Fundació Escola Cristiana de Catalunya, que ha presentat un ampli informe de la situació de l’ensenyament a casa nostra durant el curs passat, així com també el moment que està vivint l’escola cristiana. Ha informat així mateix de les mesures i les actuacions que es preveuen per al curs que acaba de començar, tant en l’àmbit d’innovació pedagògica de les escoles com també en la seva dimensió evangelitzadora.

Els bisbes han tractat també diverses qüestions relatives a la pastoral penitenciària i s’han felicitat de la celebració del 8è centenari de la fundació de l’Orde de la Mercè a la ciutat de Barcelona, que avui s’estén arreu del món i es fa expressió, com diu el papa Francesc, «d’una història d’amor que s’arrela en el passat però que sobretot s’encarna en el present i s’obre al futur».

Els bisbes han estudiat diversos temes relatius a la catequesi, la formació permanent dels preveres i la litúrgia. Així, han demanat a la Santa Seu que a Catalunya es pugui celebrar la memòria litúrgica del papa Pau VI, que serà canonitzat el proper 14 d’octubre, durant la celebració del Sínode dels Bisbes sobre «Els joves, la fe i el discerniment vocacional» en el que hi participarà com a pare sinodal el cardenal Joan Josep Omella.

Finalment, han nomenat nou coordinador del Secretariat Interdiocesà de Joventut (SIJ) Mn. Josep Mateu Guarro, prevere de l’arquebisbat de Tarragona.

Barcelona, 27 de setembre de 2018